open-index/open-wikipedia-markdown huggingface dataset:
Thore Ehrling

**Thore Ehrling** (29. joulukuuta 1912 Tukholma – 21. lokakuuta 1994 Lidingö) oli ruotsalainen jazztrumpetisti, lauluntekijä, kapellimestari ja elokuvasäveltäjä.

Ehrling opiskeli Tukholman kuninkaallisessa musiikkikorkeakoulussa. Vuonna 1936 hän säesti Sonora Swing Bandin jäsenenä Benny Carteria studiosessiossa Tukholmassa. Hän soitti muiden muassa Håkan von Eichwaldin sekä Charles Redlandin kokoonpanoissa ja ryhtyi johtamaan omaa yhtyettään vuonna 1938. Ehrlingin orkesteri laajeni big bandin mittoihin. Se kutsuttiin usein esiintymään Ruotsin radioon, ja siitä tuli keskeinen swingtyylin edustaja. Orkesteri esiintyi vuosina 1940–1956 vuosittain Skansen-ulkoilmamuseossa Tukholmassa ja teki studioprojekteja muiden muassa Alice Babsin kanssa. Vuonna 1957 orkesteri lopetti toimintansa.

Ehrling johti vuodesta 1943 Radiotjänsts dansorkesteria Ruotsin radiossa. Vuosina 1959 ja 1960 hän toimi musiikillisena johtajana ja juontajana kahdessa ensimmäisessä Melodifestivalenissa. Vuoden 1960 Euroviisuissa hän toimi kapellimestarina Siw Malmkvistin laulaessa kappaleen "Alla andra får varann", joka toi Ruotsille 10. sijan kolmestatoista. Ehrling sävelsi musiikin moniin elokuviin, joihin kuuluivat *[[Familjen Björck]]* (1940), *[[Vårat gäng]]* (1942) ja *[[Djurgårdskvällar]]* (1946). Hänen tekemiään kappaleita olivat "En månskenspromenade", "Ole dole doff" ja "Nu ska vi dansa", joista viimeksi mainittua hän käytti johtamansa orkesterin tunnuskappaleena.

Ruotsin muusikkoliitto jakaa vuosittain 25&nbsp;000 kruunun suuruisen stipendin, joka on nimetty Ehrlingin mukaan.

## Lähteet
Malin parlamenttivaalit 2020

**Malin parlamenttivaalit** käytiin maalis-huhtikuussa 2020. Uuden kansalliskokouksen valitsemista oli jouduttu lykkämään vuodesta 2018 lähtien.

Vuonna 2013 valitun kansalliskokouksen toimikauden oli alun perin määrä päättyä joulukuussa 2018. Sitä jatkettiin Malin pohjoisosien levottomuuksien takia ensin vuoteen 2019 ja sen jälkeen toukokuuhun 2020 saakka.

Vaaleja varjostivat koronaviruspandemia ja maan heikko turvallisuustilanne. Äänestysprosentti laski edellisten vaalien 49:stä 36:een. Vaalikampanjan aikana kaapattiin Union pour la république et la démocratie (URD) -puolueen johtaja Soumaïla Cissé.

Presidentti Ibrahim Boubacar Keïtan Rassemblement pour le Mali (RPM) säilyi 147-paikkaisen kansalliskokouksen suurimpana puolueena, mutta sen kansanedustajien määrä laski 66:sta 51:een. Yli kymmenen paikkaa saivat Alliance pour la démocratie au Mali – Parti africain pour la solidarité et la justice, Cissén URD ja presidentin pojan Karim Keïtan puolue Mouvement pour le Mali. Vuonna 2015 hyväksytyn tasa-arvolain mukaan 30 prosenttia kansalliskokouksen edustajista tulee olla naisia, ja naisedustajien määrä nousi 41:een edellisten vaalien 14:sta.

Edustajanpaikat jakautuivat puolueittain seuraavasti (suluissa muutos edellisiin vaaleihin verrattuna):
* Rassemblement pour le Mali 51 (-15)
* Alliance pour la démocratie au Mali – Parti africain pour la solidarité et la justice 24 (+8)
* Union pour la république et la démocratie 19 (+2)
* Mouvement pour le Mali 10 (+10)
* Alliance démocratique pour la paix 6 (+4)
* Convergence pour le développement du Mali 5
* Alliance pour la solidarité au Mali – Convergence des forces patriotiques 4 (+1)
* Union pour la démocratie et le développement 4 (+3)
* Solidarité africaine pour la démocratie et l’indépendance 3 (-2)
* Convention sociale-démocrate 2
* Parti pour la renaissance nationale 2 (-1)
* Yéléma 2 (+1)
* Muut puolueet 15.

Toukokuussa 2020 työnsä aloittaneen kansalliskokouksen puheenjohtajaksi valittiin RPM:ään kuuluva Moussa Timbiné. Presidentti Keïta nimitti Boubou Cissén uudelleen pääministeriksi saman vuoden kesäkuussa.

## Lähteet
Guido Mazzoni

**Guido Mazzoni** (12. kesäkuuta 1859 Firenze – 29. toukokuuta 1943 Firenze) oli italialainen oppinut ja runoilija, Firenzen Istituto superioren professori. Runoilijana hän kuvaa syvästi ja herttaisesti kuvaa etupäässä perhe-elämää iloineen ja suruineen. Hänen runokokoelmiaan ovat muun muassa *Poesie* (1882), *Nuove poesie* (1886), *Poesie* (1890), *Le voci della vita* (1893).

Mazzonin tieteellisistä teoksista merkittäviä ovat esimerkiksi *Laudi cortonesi del sec. XIII* (1890), *Avviamento allo studio critico delle lettere italiane* (1891), *Le odi e il giorno di G. Parini commentati* (1897), *L’Ottocento* (1905), *Esercitazioni sulla letteratura religiosa in Italia nei secoli XIII e XIV* (1905).

Mazzoni oli senaattori vuodesta 1910.

## Lähteet

## Aiheesta muualla
Alliance pour la solidarité au Mali – Convergence des forces patriotiques

**Alliance pour la solidarité au Mali – Convergence des forces patriotiques** (ASMA–CFP) on poliittinen puolue Malissa.

Adéma–PASJ:n johtajiin kuulunut Soumeylou Boubèye Maïga perusti ASMA–CFP:n vuonna 2013. Puolue luonnehtii itseään sosialistiseksi.

ASMA–CFP sai kolme edustajaa Malin kansalliskoukseen vuoden 2013 vaaleissa. Puolueen puheenjohtaja Maïga toimi maan pääministerinä vuosina 2017–2019. Vuoden 2020 kansalliskokousvaaleissa puolue sai neljä edustajaa.

## Lähteet

## Aiheesta muualla
* ASMA–CFP:n sivusto
Meddah

**Meddah** on (arab. = ylistyspuhuja, turk. myös = sadunkertoja) on itämaiden kahviloissa tavallinen henkilö, joka elättää itseään ammattisadunkertojana.

## Lähteet
Yéléma

**Yéléma** (”muutos”) on poliittinen puolue Malissa.

Moussa Mara perusti Yéléman vuonna 2010. Se sai Malin kansalliskokoukseen yhden edustajan vuoden 2013 vaaleissa ja kaksi edustajaa vuonna 2020. 

Puolueen puheenjohtaja Mara osallistui vuoden 2013 presidentinvaaleihin saaden 1,5 prosenttia äänistä. Hän toimi Malin pääministerinä vuosina 2014–2015. Vuoden 2018 presidentinvaaleissa Mara luopui ehdokkuudestaan ja kampanjoi entisen pääministerin Cheick Modibo Diarran puolesta.

## Lähteet

## Aiheesta muualla
* Yéléman sivusto
Mouvement pour le Mali

**Mouvement pour le Mali** (MPM) on poliittinen puolue Malissa.

Varakas liikemies Hadi Niangadou perusti MPM:n vuonna 2018 tukemaan presidentti Ibrahim Boubacar Keïtan uudelleenvalintaa. Vuoden 2020 vaaleissa se sai kymmenen edustajaa Malin kansalliskokoukseen.

MPM on ohjelmaltaan samanlainen kuin presidentti Keïtan puolue Rassemblement pour le Mali. Sitä on pidetty osana suunnitelmaa, jonka avulla presidentin pojasta Karim Keïtasta ollaan tekemässä hänen valtansa perijää vuonna 2023.

## Lähteet
Fujisawa

**Fujisawa** () on Japanin kaupunki Honshūn saarella Kantōn alueella Kanagawan prefektuurissa. Se sijaitsee Tyynenmeren Sagaminlahden rannikolla Shōnanin seudulla prefektuurin eteläosassa. Kaupungin pohjoisosat kuuluvat Sagamiharan ylänköön, rannikolla on Enoshiman saari, suosittu vierailukohde. Fujisawassa on 436&nbsp;322 asukasta (heinäkuussa 2020) ja sen pinta-ala on 69,56 neliökilometriä.

Fujisawa kehittyi Muromachi-kaudelta lähtien Shōjōkō-jin eli Yugyō-jin temppelin eduskaupunkina. Se sijaitsi tärkeän Tōkaidō-tiereitin ja Miuran niemimaalle johtaneen tien risteyskohdassa, ja Edo-kaudella sinne sijoitettiinkin yksi Tōkaidōn postiasemista (*[[shukuba]]*). Nykyisen kaupungin kaakkoisosassa sijaitseva Katasen kaupunginosa, joka liitettiin Fujisawaan vuonna 1947, kasvoi vuorostaan jo Edo-kaudella Enoshiman saaren eduskaupungiksi. 1800-luvun lopulla Fujisawa hetkellisesti taantui, kun kaupungin kautta kulkeva rautatielinja rakennettiin ohittamaan vanhaa postiasemaa ympäröinyt asutus. 1930-luvulta lähtien Fujisawaan alkoi kuitenkin sijoittua huvila- ja lähiöasutusta, ja toisen maailmansodan jälkeen se on kaupungistunut voimakkaasti osana Suur-Tokiota. Kaupunkioikeudet Fujisawa sai vuonna 1940. Kaupungin pohjoisosiin on rakennettu suurimittakaavaista kemian-, elektroniikka- ja koneteollisuutta.

Enoshiman saaren lisäksi Fujisawan nähtävyyksiä ovat Tyynenmeren hiekkarannat, jotka kuuluvat Japanin suosituimpiin. Rannikolle on rakennettu Enoshiman venesatama, Shōnanin rantapuisto ja Tsujidōn rantapuisto lomakohteineen. Rakennettua kulttuuriperintöä edustavat esimerkiksi Enoshima-jinjan šintolainen pyhäkkö ja Yōmei-jin buddhalainen temppeli. Kaupungissa toimii Keiō-yliopiston, Nihon-yliopiston ja Shōnanin teknillisen yliopiston laitoksia. Fujisawaa palvelevat JR Higashi-Nihonin Tōkaidō-päälinja, Odakyū-rautateiden Enoshima-linja, Sagami-rautateiden Izumino-linja, Enoshima-rautateiden Enoshima-rautatielinja, Jokohaman metro ja Shōnan monorailin Enoshima-linja.

## Kuvia

Tiedosto:Fujisawa (44451014545).jpg|Fujisawan rautatieaseman edustaa
Tiedosto:Ryukoji Katase Hondo.jpg|Ryūkō-ji
Tiedosto:Fujisawa city center area Aerial photograph.1988.jpg|Fujisawan aluetta vuoden 1988 ilmakuvassa
Tiedosto:Shopping Street on Enoshima Island and Bridges 20130809.jpg|Silta Enoshiman saarelle
Tiedosto:江島神社 Enoshima Shrine - panoramio.jpg|Enoshima-jinja


## Lähteet

## Aiheesta muualla

* Kaupungin internetsivut
C/2020 F3 (NEOWISE)

**C/2020 F3 (NEOWISE)** oli pohjoisella pallonpuoliskolla paljain silmin nähtävä komeetta vuonna 2020. Suomessa sen näkyvyys rajoittui heinäkuuhun 2020. Se oli kirkkaudeltaan yhtä kirkas kuin Hale-Bopp-komeetta vuosina 1996–1997. Komeetta havaittiin maaliskuussa vuonna 2020. Sen havaitsi Nasan avaruusteleskooppi Wide-field Infrared Survey Explorer, jonka mukaan komeetta myös nimettiin. Komeetta oli tuolloin 250 miljoonan kilometrin päässä Maasta. Lähimpänä maata komeetta oli heinäkuussa 2020, jolloin välimatkaa oli 103 miljoonaa kilometriä.

## Kuvia

Tiedosto:The_Golden_Gate_Bridge_and_Comet_C2020_F3_NEOWISE_and.jpg|Neowise ja Golden Gate Bridge
Tiedosto:Comet_C2020_F3_(NEOWISE)_over_Split,_Croatia.jpg|Neowise Kroatian Splitistä kuvattuna


## Lähteet

## Aiheesta muualla
Karim Keïta

**Karim Keïta** (s. 31. elokuuta 1979 Pariisi) on malilainen poliitikko ja liikemies. Hän on maan elokuussa 2020 syrjäytetyn presidentin Ibrahim Boubacar Keïtan poika.

Keïta opiskeli kauppatieteitä Belgiassa ja Kanadassa. Palattuaan Maliin vuonna 2006 hän perusti autovuokraamon ja konsulttitoimiston.

Keïta valittiin Malin kansalliskokouksen edustajaksi isänsä puolueen Rassemblement pour le Malin listalta vuonna 2013. Vuonna 2014 hänestä tuli kansalliskokouksen puolustus- ja turvallisuusvaliokunnan puheenjohtaja. Keïta valittiin uudelleen kansalliskokoukseen vuonna 2020.

Vaikutusvaltaisesta Keïtasta muodostui Malia vaivaavan nepotismin symboli. Hän joutui eroamaan puolustusvaliokunnan puheenjohtajan tehtävästä julkisuuteen vuotaneen videon aiheuttaman skandaalin ja kesän 2020 mielenosoitusten takia. Elokuun 2020 vallankaappauksen yhteydessä sotilaat yrittivät pidättää Keïtan, mutta hän onnistui pakenemaan Norsunluurannikolle.

Keïta on naimisissa kansalliskokouksen entisen puheenjohtajan Issaka Sidibén tyttären kanssa.

Yhdysvaltain valtiovarainministeriö julkaisi 9. joulukuuta 2022 luettelon yli 40 henkilöstä, joille on määrätty sanktioita korruptioteoista ja ihmisoikeusloukkauksista. Ulkomaanvarainvalvontaviraston (OFAC) kohteiden joukossa valtiovarainministeriön varainhoidon valvontaelin on Karim Keïta.

## Lähteet
Oskar Meding

**Johann Ferdinand Martin Oskar Meding** (1829–1903) oli saksalainen kirjailija. Hän palveli vuodesta 1859 Hannoverissa virkamiehenä, jossa toimiessaan hän sai hallintoneuvoksen arvon ja kuningas Yrjö V:n luottamuksen. Hän seurasi hallitsijaansa 1866 maanpakoon, vetäytyi 1870 yksityiselämään ja rupesi salanimellä Gregor Samarow kirjoittamaan poliittisia romaaneja, joissa hän käytti hyväkseen tutustumistaan poliittisen juonittelun koneistoon ja esitti häikäilemättä ja edes nimiä muuttamatta tunnettuja henkilöitä.

Tunnetuin Medingin teoksista on *Um Szepter und Kronen* (1872) johon sarjaksi liittyvät *Europäische Minen und Gegenminen* (1873), *Zwei Kaiserkronen* (1874-75). *Kreuz und Schwert* (1875) ja *Held und Kaiser* (1876). Vähempi menestys oli sarjoilla *Höhen und Tiefen* (1879-80), *Des Kronprinzen Regiment* (1880), *Gipfel und Abgrund* (1888). Muitakin romaaneja Meding kirjoitti, käyttäen salanimiä Detlev von Geyern, K. von Walfeld ja Leo Warren.

## Suomennettu teos
* Gregor Samarow, *Kukkuloita ja kuiluja: Romaani Baijerin kuninkaan Ludwik II:sen elämän vaiheista* 1–2. (*Gipfel und Abgrund*) Auran kirjapaino 1892

## Lähteet

## Aiheesta muualla
Hadano

**Hadano** () on Japanin kaupunki Honshūn saarella Kantōn alueella Kanagawan prefektuurissa. Se sijaitsee sisämaassa prefektuurin länsiosassa. Kaupunki on rakentunut Hadanon allaslaaksoon, jota ympäröivät Tanzawavuoret. Hadanossa on 164&nbsp;425 asukasta (heinäkuussa 2020) ja sen pinta-ala on 103,76 neliökilometriä.

Edo-kaudella Hadano kehittyi markkinapaikkana ja Yagurazawa-ōkan-tiereitin postiasemana. Tärkeäksi elinkeinoksi nousi kauden puolivälin jälkeen tupakan viljely ja kauppa. Tupakan valmistus teollistui Meiji-kaudella ja jatkui 1980-luvulle saakka. Sittemmin kaupungin pohjoisosiin on rakennettu erityyppistä teollisuutta. Kaupungissa on pitkään tuotettu myös sakea. Kaupunkioikeudet Hadano sai kuntaliitoksen yhteydessä vuonna 1955. Kaupunkiin kuuluvilla maaseutualueilla viljeltiin aiemmin maapähkinöitä, nykyisin vihanneksia ja koristekukkia.

Hadanon nähtävyyksiä ovat Tanzawavuorten luonnonalueet, kuten Shinseijärvi ja Kōbōvuori ympäristöineen. Osa kaupungin alueesta kuuluu Tanzawan–Ōyaman puolikansallispuistoon. Kaupungin itäosassa toimii Tsurumaki-onsenin kuuma lähde. Hadanoon on sijoittunut myös Sophia-yliopiston kampus. Kaupunkia palvelee Odakyū-rautateiden Odawara-linja.

## Kuvia

Tiedosto:Hadano-Basin from Mt.Kunugi 01.jpg|Näkymä Hadanoon Kunugivuorelta
Tiedosto:Hadano City Hall 20120623.JPG|Hadanon kaupungintalo
Tiedosto:Izumo Taisha Sagami bunshi.jpg|Izumo-taisha Sagami-bunshi
Tiedosto:Mt.kobouyama-弘法山-2010-11-20.JPG|Kōbōvuori


## Lähteet

## Aiheesta muualla

* Kaupungin internetsivut
Lippisch P.13b

**Lippisch P.13b** oli toisen maailmansodan aikainen saksalainen, suunnitteluasteelle jäänyt ramjetillä varustettu hävittäjälentokone, jonka suunnitteli Alexander Lippisch.

## Suunnittelu
P.13b: n suunnittelu aloitettiin marraskuussa 1944, ja ensimmäiset piirrokset olivat jo valmiina joulukuussa. Se oli jatkokehitys samankaltaisesta Li P.13a ramjet-hävittäjästä. Koneen ohjaamo sijaitsi rungon etuosassa, deltasiiven edessä. Deltasiiven nuolikulma oli 60°, ja sen kärjet oli taivutettu alaspäin. Laskutelineenä toimivat sisäänvedettävä jalas rungon etuosassa ja alaspäin taivutetut vahvistetut deltasiiven kärjet.

Ilmanottoaukot sijaitsivat ohjaamon molemmin puolin siiven etureunassa. Kasvavan polttoainepuutteen vuoksi sodan loppuvaiheissa, päätettiin polttoaineena käyttää hiiltä. Koneen keskelle siiven sisälle tuli asentaa pyöreä tai kuusikulmainen keraamisista aineista valmistettu polttokammio, jota olisi voinut tankata yläpuolelta. Koneen kiihdytti ramjetin toimimiseen edellyttäville nopeuksille siipiin asennetut rakettimoottorit.

Projekti lakkautettiin ennen kuin aseistuksesta oli päätetty, mutta 2 x 30mm MK 108 tykkiä oli ehdotettu. Nämä olisivat mahdollisesti asennettu ohjaamon alapuolelle.

## Tekniset tiedot

* **Miehistö:** 1
* **Pituus:** 7.2 m
* **Korkeus:** n.2.1 m
* **Kärkiväli:** 6.9 m

**Aseistus**
* 2 x 30mm MK 108 tykki

## Katso myös
* Lippisch P.13a
* Lippisch P.09
* Luettelo saksalaisista lentokoneprojekteista, 1939–1945

## Lähteet
Apoli-tunnustus

**Apoli-tunnustus** on Lahden kaupungin vuosittain luovuttama palkinto, joka myönnetään ansiokkaimmasta yksityisestä rakennus- tai ympäristörakentamishankkeesta tai laadukkaasta ympäristön hoidosta. Palkinto on jaettu vuodesta 2010. Apoli-tunnustus on yksi Lahden arkkitehtuuripoliittisen ohjelman toimenpiteistä. 

Palkinnon saajille myönnetään tunnuspalkinto *Betoni*, jonka ovat suunnitelleet muotoilijat Marko Luoma ja Heli Kauhanen. Tunnuspalkinto valittiin vuonna 2011 suunnittelukilpailulla.

## Tunnustuksella palkittuja

* **2023** Arkkitehdit Davidsson Tarkela sekä Lahden kaupungin tilakeskuksen projektipäällikkö Sari Honkanen, "Lahden kaupungintalon perusparannuksen luovasta suunnittelusta ja huolellisesta toteutuksesta"
* **2020** Tutkija Riitta Niskanen, "ansiokkaasta ja pitkäjänteisestä työstä arkkitehtuuripolitiikan ja erityisesti rakennetun ympäristön kulttuurihistoriallisten arvojen puolesta"
***2019** Svenska Gården i Lahtis -hanke ja sen taustayhteisö, Anttilanmäen yli satavuotiaan koulun kunnostamisesta ja sen ympäristön kehittämisestä
* **2018** Lahden Rakentajien yhdistys, Liisa Ruusuvaaran Kukkatervehdys-taideteoksen kunnostamisesta
* **2017** UPEA17-taidefestivaali, muraalien toteuttamisesta Lahteen
* **2016** Jouko Koivisto ja työryhmä, Unto Ojosen suunnitteleman Olavinlinnan (Aleksanterinkatu 29, Lahti) parvekkeiden kunnostustyö
* **2015** Lahden Rautatienkadun kivijalkakauppiaat, mm. hyvän mielen tuottamisessa Rautatienkadun jalankulkijoille
* **2014** Lasten ja nuorten taidekoulu TAIKA, mm. monivuotisesta ja innostuneesta työstä lasten ja nuorten kanssa
* **2013** Open Mind ry:n INSPIS-hanke
* **2012** Markku Tonttila ja Pro puu ry
* **2011** Riku Routo, "toiminut moottorina rakennetun ympäristön vaalimisessa sekä vastuun kantajana kaupunkikuvan kerroksellisuuden jatkumisessa"
* **2010** Uusi Lahti -lehti, juttuformaatista *Tunnetko Lahtea*

## Lähteet

## Aiheesta muualla
* Lahden kaupungin arkkitehtuuripoliittinen ohjelma vuodelta 2010 
* Apoli Lahden verkkosivut
Meidani

**Abul Fadhl Ahmed Meidani** (k. 1124) oli Iranin Nišapurista kotoisin ollut arabi kielitieteilijä. Hän laati arabialaisten sananlaskujen kokoelman, joka oli laajin ja suosituin kokoelma perinteisiä arabialaisia sananlaskuja. Sen käänsi latinaksi G. W. Freytag, ja se julkaistiin nimellä *Arabum Proverbia* 1838–1843. Meidani laati myös arabia-persia-sanakirjan, joka sisältää tavallisia termejä ja sanastoa sekä syntaksin, jossa on persiankieliset selitykset.)

## Lähteet

## Aiheesta muualla
* Arabum Proverbia
Liopropoma

**Liopropoma** on pomien (Liopropomatidae) heimoon kuuluva Atlantin valtamereltä, Intian valtamereltä ja Tyyneltämereltä tavattava kalasuku, johon luetaan seuraavat 32 lajia:

* *[[Liopropoma aberrans]]* Poey, 1860
* *[[Liopropoma africanum]]* Smith, 1954 – valkojuovapoma
* *[[Liopropoma aragai]]* Randall & Taylor, 1988
* *[[Liopropoma aurora]]* Jordan & Evermann,1903 – keltaeväpoma
* *[[Liopropoma carmabi]]* Randall, 1963 – karamellikala
* *[[Liopropoma collettei]]* Randall & Taylor, 1988
* *[[Liopropoma danae]]* Kotthaus, 1970
* *[[Liopropoma dorsoluteum]]* Kon, Yoshino & Sakurai, 1999
* *[[Liopropoma emanueli]]* Wirtz & Schliewen, 2012
* *[[Liopropoma erythraeum]]* J. E. Randall & Taylor, 1988
* *[[Liopropoma eukrines]]* Starck & Courtenay, 1962 – kultapoma
* *[[Liopropoma fasciatum]]* W. A. Bussing, 1980
* *[[Liopropoma flavidum]]* Randall & Taylor, 1988
* *[[Liopropoma incandescens]]* Pinheiro, Sheperd, Greene & Rocha, 2019
* *[[Liopropoma incomptum]]* Randall & Taylor, 1988
* *[[Liopropoma japonicum]]* Döderlein, 1883
* *[[Liopropoma latifasciatum]]* Tanaka, 1922
* *[[Liopropoma lemniscatum]]* Randall & Taylor, 1988
* *[[Liopropoma longilepis]]* Garman, 1899
* *[[Liopropoma lunulatum]]* Guichenot, 1863
* *[[Liopropoma maculatum]]* Döderlein), 1883
* *[[Liopropoma mitratum]]* Lubbock & Randall, 1978
* *[[Liopropoma mowbrayi]]* Woods & Kanazawa, 1951 – luolapoma
* *[[Liopropoma multilineatum]]* Randall & Taylor, 1988
* *[[Liopropoma olneyi]]* Baldwin & Johnson, 2014
* *[[Liopropoma pallidum]]* Fowler, 1938 – valjupoma
* *[[Liopropoma randalli]]* Akhilesh, Bineesh & White, 2012
* *[[Liopropoma rubre]]* Poey, 1861 – rubiinipoma
* *[[Liopropoma santi]]* Baldwin & Robertson, 2014
* *[[Liopropoma susumi]]* Jordan & Seale, 1906
* *[[Liopropoma swalesi]]* Fowler & Bean, 1930 – nelisilmäpoma
* *[[Liopropoma tonstrinum]]* Randall & Taylor, 1988 – rusojuovapoma

## Lähteet
* Taksonomian lähde tribusten sukuihin asti: 
* Alempien taksonien suomenkieliset nimet:  
### Viitteet
Graduate Institute of International and Development Studies

**Graduate Institute of International and Development Studies** (tai lyhyemmin , ,  ) on sveitsiläinen, Genevessä toimiva kansainvälisten taloussuhteiden ja kehityksen instituutti. Se on yliopisto ja tutkimusinstituutti, jonka toiminta on Geneven kantonin ja liittovaltion vastuulla. Instituutin toiminta tapahtuu ranskan ja englannin kielillä.

## Historiaa
Nykymuotoinen instituutti aloitti toimintansa vuonna 2008, kun vuonna 1927 perustettu *Institut universitaire de hautes études internationales (IUHEI)* ja *Institut universitaire d’études du développement (IUED)* yhdistettiin.

## Taloustietoja
Vuonna 2018 IHEIDin kulut olivat 87 milj. Sfr. Toiminnan rahoittajat olivat liittovaltio (37 milj. Sfr, 45 %), Geneven kantoni (15 milj. Sfr., 17 %) ja muut kantonit (1,5 milj. Sfr., 2 %). Runsas kolmasosa tuloista (32 milj. Sfr., 37 %) tuli muualta, esimerkiksi tilaustöistä ja palvelumyynnistä.

## Tunnettuja opiskelijoita
Moni valtionpäämies, kansainvälinen poliitikko, diplomaatti ja tutkija on opiskellut Graduate Institutessa tai sen edeltäjäinstituuteissa. Valtionpäämiehiä ovat muun muassa Luxemburgin suurherttua Henri, Malin presidentti Alpha Oumar Konaré ja Sveitsin liittopresidentti Micheline Calmy-Rey. IHEIDiläisiä ovat myös Nobel-palkitut YK:n pääsihteeri Kofi Annan, Kansainvälisen atomienergiajärjestön johtaja Mohamed ElBaradei ja yhdysvaltalainen taloustieteen professori Leonid Hurwicz. 

## Lähteet

## Aiheesta muualla
* Yliopiston kotisivu ,
Ptychochromoides

**Ptychochromoides** on kirjoahventen (Cichlidae) heimoon kuuluva kalasuku. Siihen kuuluu kolme lajia, joita tavataan Afrikasta:

* *[[Ptychochromoides betsileanus]]* (Boulenger, 1899)
* *[[Ptychochromoides itasy]]* Sparks, 2004

* *[[Ptychochromoides vondrozo]]* Sparks & Reinthal, 2001

## Lähteet
Henri Meilhac

**Henri Meilhac** (1831–1897) oli ranskalainen huvinäytelmänkirjoittaja. Hän toimi aluksi pilapiirtäjänä. Kuvia selittäviä nokkeluuksia kirjoittaessaan hän kiinnostui kirjallisuudesta ja teatterista. Hänen esikoisnäytelmänsä oli yksinäytöksinen *La Sarabande du Cardinal*, mutta ensimmäinen menestysnäytelmä oli, sekin yksinäytöksinen, *L’autographe*, joka tekee pilkkaa tekijänsä turhamaisuudesta.

Parhaimmillaan Meilhac oli työskennellessään Ludovic Halévyn kanssa, varsinkin operettilibretistinä. Heidän yhteisistä libretoistaan merkittäviä ovat varsinkin *La belle Hélène* (1865), *Barbe bleue* (1866), *La vie parisienne* (1868), *La grandeduchesse de Gérolstein* (1867), *Les brigands* (1869) ja myös komediat *Fanny Lear* (1868) ja Pariisin tapoja kuvaava näytelmä *Frou-frou* (1869). Philippe Gillen kanssa hän kirjoitti libreton Massenet'n oopperaan *[[Manon (ooppera)|Manon]]* (1884). Omissa nimissään hän kirjoitti huvinäytelmiä vasta myöhemmin. Parhaimpia niitä on *Ma cousine* vuodelta 1890. Meilhacin tuotannolle ominaisia piirteitä ovat tarkka huomiokyky ja nokkeluudet.

## Lähteet

## Aiheesta muualla
Silikoosi

**Silikoosi** on pölykeuhkosairaus, joka johtuu piidioksidi- eli silikapölyn hengittämisestä. Silikoosi on yleensä ammattisairaus, sillä silikapölylle altistutaan tyypillisesti käsiteltäessä silikaa sisältäviä kivimateriaaleja tietynlaisissa ammateissa. Silikoosi on yleisintä rakennusalalla. Silikoosia ei voida parantaa. Se on aikaa myöden oireiltaan paheneva sairaus, joka alkaa oireilemaan tyypillisesti 15–20 vuoden kuluttua silikapölyaltistuksesta. Silikoosin oireita ovat muun muassa jatkuva yskä ja hengitysvaikeudet. Vakavana silikoosi voi johtaa kuolemaan. Silikoosi myös lisää muun muassa keuhkosyöpäriskiä.

Silikoosilta voi silikapölyn välttämisen lisäksi välttyä muun muassa käyttämällä pölyisessä ympäristössä sopivia hengityssuojaimia ja suosimalla märkätyöskentelyä pölyä tuottavan kuivatyöskentelyn sijaan.

## Oireet
Usein tapahtuvat altistukset suurille silikapölypitoisuuksille aiheuttavat oireiltaan vakavan silikoosin. Silikoosi ilmenee tällöin myös nopeammin, kuin jos pölypitoisuudet ovat matalia ja altistus pölylle on lyhytaikaista. Silikoosit jaetaan altistuksesta oireiden ilmenemiseen kuluneen ajan mukaan krooniseen, kiihtyneeseen ja akuuttiin silikoosiin.

Krooninen silikoosi on silikooseista yleisin. Se kehittyy vähintään 10 vuoden jälkeen altistuksesta silikapölylle. Krooniseen silikoosiin liittyvät silikapölypitoisuudet ovat verrattain vähäisiä. Tätä silikoosia potevat saattavat olla liki oireettomia. Toisilla ilmenee yskää. Oireet voivat pahentua ja johtaa hengästymiseen. Krooninen silikoosi myös lisää riskiä sairastua muun muassa keuhkoahtaumatautiin, tuberkuloosiin tai keuhkosyöpään.

Kiihtynyt silikoosi alkaa oireilemaan 5–10 vuoden kuluttua silikapölyaltistuksesta. Muuten se on oireiltaan samankaltainen kuin krooninen silikoosi.

Akuutti silikoosi on silikooseista harvinaisin. Se ilmenee viikoissa tai enintään viiden vuoden sisällä pölyaltistuksesta. Se johtuu altistuksesta hyvin suurelle silikapölypitoisuudelle ja ilmenee tyypillisesti hiekkapuhallusta tekevillä henkilöillä, jotka eivät ole suojautuneet pölyltä kyllin hyvin. Akuutin silikoosin oireita ovat muun muassa kuiva yskä, hengitysvaikeudet, kuume, väsymys ja laihtuminen. Akuutti silikoosi johtaa yleensä tukehtumisen kautta kuolemaan muutamassa kuukaudessa oireiden alkamisesta.

## Syyt
Silikoosi johtuu alle 10 mikrometrin halkaisijan omaavien silikahiukkasten hengittämisestä. Hiukkaset jäävät keuhkoihin, joissa makrofagit ja keuhkokudoksen epiteelisolut pyrkivät ottamaan näitä hiukkasia sisäänsä. Tämä johtaa paikalliseen tulehdukseen ja happiradikaalien muodostumiseen keuhkoissa. Radikaalit vaurioittavat keuhkokudosta. Vaurioiden korjaus aiheuttaa keuhkojen arpeutumista ja siten keuhkofibroosia. Vauriot myös suosivat syövän muodostumista vaurioittamalla solujen DNA:ta.

Muutamia esimerkkejä töistä, joissa silikapölylle voi altistua merkittävissä määrin, ovat kaivostyöt, rakennustyöt, savenvalanta ja tekstiilien hiekkapuhallus.

Yleisiä silikaa sisältäviä mineraaleja ovat kvartsi, tridymiitti ja kristobaliitti. Kvartsia on paljon esimerkiksi graniitissa ja hiekkakivessä. Edeltäviä mineraaleja voi myös olla tiilissä ja mineraalivillassa.

## Lähteet
Isehara

**Isehara** () on Japanin kaupunki Honshūn saarella Kantōn alueella Kanagawan prefektuurissa. Se sijaitsee sisämaassa prefektuurin keskiosassa Sagamin tasangon reunamilla. Luoteessa kaupungin alue kohoaa Tanzawavuoriin kuuluvalle Ōyamalle. Iseharassa on 102&nbsp;121 asukasta (heinäkuussa 2020) ja sen pinta-ala on 55,56 neliökilometriä.

Asutus Iseharan alueella on vanhaa: kaupungista on löytynyt arkeologisia kohteita niin jōmon-, Yayoi- kuin kofun-kausiltakin. Iseharassa sijaitsi Heian-kauden alkupuolelta lähtien Sagamin provinssin pääkaupunki (*[[kokufu]]*). Sittemmin Edo-kaudella Isehara kehittyi markkinapaikkana ja yhtenä Yagurazawa-ōkan-tiereitin postiasemista. Se oli myös tukikohta Ōyamalle suuntautuneelle pyhiinvaellukselle. Toisen maailmansodan jälkeen Isehara on kaupungistunut ja teollistunut voimakkaasti osana Suur-Tokiota. Kaupunkioikeudet Isehara sai vuonna 1971. Kaupunkiin kuuluvilla maaseutualueilla viljellään etenkin hedelmiä, kuten viinirypäleitä, omenapäärynöitä, kakeja, mansikoita ja *[[mikan]]*-mandariineja.

Iseharan rakennettuun kulttuuriperintöön kuuluvat Ōyama Afuri-jinjan šintolainen pyhäkkö ja Ōyama-deran buddhalainen temppeli, jotka sijaitsevat molemmat Ōyamalla, sekä Hinata-Yakushin temppeli, joka tunnetaan bodhisattva Yakushi-nyoraita esittävästä veistoksestaan. Osa kaupungin alueesta kuuluu Tanzawan–Ōyaman puolikansallispuistoon. Iseharaa palvelee Odakyū-rautateiden Odawara-linja.

## Kuvia

Tiedosto:宝城坊 日向薬師.jpg|Hinata-Yakushin temppeli
Tiedosto:Isehara Shibuta River Shibazakura.jpg|Kirsikkapuu Shibutajoella
Tiedosto:Oyama Cable Car.jpg|Ōyaman funikulaari
Tiedosto:Isehara city center area Aerial photograph.1988.jpg|Iseharan kantakaupunki vuoden 1988 ilmakuvassa
Tiedosto:Isehara Sta inside from Shinjuku.jpg|Iseharan rautatieasema


## Lähteet

## Aiheesta muualla

* Kaupungin internetsivut
Bamakon suurmoskeija

**Bamakon suurmoskeija** on perjantaimoskeija Malin pääkaupungissa Bamakossa.

Bamakon ensimmäinen suurmoskeija rakennettiin kuvernööri Edmond Louveaun aikana vuosina 1948–1951. Vuonna 1976 sen paikalle valmistui Saudi-Arabian rahoittama uusi moskeija, joka tyyliltään muistuttaa enemmän Mekan kuin Malin pyhäköitä. Se nimettiin kuningas Faisal I:n mukaan vuonna 2017.

## Lähteet
Veeti Nikkinen

**Veeti Albin Nikkinen** (s. 6. helmikuuta 2002 Virrat) on suomalainen lentopalloilija, pelipaikaltaan hakkuri. Hän edustaa Mestaruusliigassa pelaavaa Raision Loimua.

Nikkinen on poikkeuksellisen pitkä (208 cm) ja ulottuva pelaaja, jota on pidetty yhtenä ikäluokkansa lupaavimmista suomalaispelaajista.

## Ura
Nikkinen on Virtain Veikkojen kasvatti. Hän pelasi juniorivuosinaan myös A-poikien SM-sarjaa ja edusti miesten 1-sarjassa Lentopalloliiton valmennuskeskusta Kuortanetta kaudella 2019–2020.

### Ammattilaisura
Kesällä 2020 Nikkinen teki harvinaisen hypyn suoraan Kuortaneen valmennuskeskuksesta ulkomaille huippuseuraan. Hän solmi sopimuksen Belgian liigan menestyneimpiin seuroihin kuuluvan Greenyard Maaseikin kanssa ilman yhtäkään pelattua Mestaruusliiga-ottelua.

Nikkinen vietti Belgiassa kolme kautta, mutta hänen aikansa siellä oli loukkaantumisten värittämä. Hän kärsi vakavista selkävaivoista, jotka vaativat lopulta leikkaushoitoa ja pitkän kuntoutuksen.

Kaudeksi 2023–2024 Nikkinen palasi Suomeen ja siirtyi Raision Loimuun hakemaan uutta vauhtiauralleen. Hän pelasi ehjän kauden ja solmi kesällä 2024 yksivuotisen jatkosopimuksen Loimun kanssa.

## Maajoukkue
Nikkinen debytoi Suomen miesten lentopallomaajoukkueessa kesällä 2020 maaottelussa Viroa vastaan. Debytantti teki ensimmäisessä maaottelussaan tehot 6/+3, mitä pidettiin hyvänä suorituksena 1,5 erää pelanneelle ensikertalaiselle.

Nikkinen liittyi debyyttinsä myötä harvalukuiseen joukkoon suomalaisessa lentopallohistoriassa: hänellä ei ollut allaan yhtään miesten pääsarjatason ottelua ennen ensimmäistä A-maaotteluaan.

## Lähteet
Eddie Shack

**Edward Steven Phillip Shack** (11. helmikuuta 1937 – 25. heinäkuuta 2020) oli kanadalainen jääkiekkoilija, pelipaikaltaan hyökkääjä. Häntä kutsuttiin lempinimillä *”the Entertainer”* ja *”the Nose”*". Shack edusti vuodesta 1957 vuoteen 1975 kestäneellä NHL-urallaan kuutta eri seuraa, mutta parhaiten hänet muistetaan Toronto Maple Leafs -seurasta, jossa hän voitti neljästi Stanley Cupin vuosina 1962, 1963, 1964 ja 1967.

Ennen NHL-uraansa Shack pelasi viisi kautta OHA-liigasa Guelph Biltmoresin joukkueessa. NHL-uransa jälkeen jo kerran lopetettuaan, hän palasi vielä Ontarion senioriliigan peleihin ja pelasi yhdeksän pelin verran Whitby Warriorsin joukkueessa.

Shack ei ollut kaukalon kirkkaimpia tähtiä – hän ylitti urallaan vain neljästi kahdenkymmenen maalin ja neljänkymmenen pisteen rajan. Hänet tunnettin enemmänkin kovaa taklaavana pelaajana.

Shack kuoli 25. heinäkuuta 2020 sairastettuaan pitkään kurkkusyöpää.

## Lähteet
* 

### Viitteet
Rui Tiago Dantas Silva

**Rui Tiago Dantas da Silva** (s. 7. helmikuuta 1994 Águas Santas, Portugali) on portugalilainen jalkapallomaalivahti. Hän edustaa Espanjan Primera Divisiónissa pelaavaa Real Betisia.

## Seurajoukkueura
Silva liittyi Nacionalin junioriakatemiaan vuonna 2012. Silva teki ensiesiitymisensä seuran edustusjoukkueessa 26. tammikuuta 2014 Taça da Ligan ottelussa Leixõesia vastaan, jossa hän onnistui pitämään maalinsa puhtaana. Ensimmäisen ottelunsa Portugalin pääsarjassa Primeira Ligassa hän pelasi kauden 2013–2014 viimeisellä kierroksella Gil Vicentea vastaan. Kauden 2015–2016 aikana hän nousi joukkueen ykkösmaalivahdiksi ohi brasilialaisen Eduardo Gottardin.

27. tammikuuta 2017 Silva allekirjoitti 4½-vuotisen sopimuksen Espanjan pääsarjassa Primera Divisiónissa pelanneen Granadan kanssa. Hänestä maksettiin 1,5 miljoonan euron siirtokorvaus. Silva ei saannut peliaikaa ensimmäisellä kaudellaan Guillermo Ochoan toimiessa ykkösmaalivahtina, jonka päätteeksi joukkue putosi Segunda Divisióniin.

Silva toimi myös seuraavalla kaudella 2016–2017 joukkueen varamaalivahtina Javi Varasin takana. Ensimmäisen ottelunsa seurassa hän pelasi 6. syyskuuta 2017 Copa del Reyn toisella kierroksella Real Zaragozaa vastaan. Sarjakauden aikana hän pelasi yhteensä neljä ottelua.

Uuden päävalmentaja Diego Martínezin alaisuudessa Silvas nousi joukkueen ykkösmaalivahdiksi ja oli sivussa vain kahdesta ottelusta sarjakauden 2018–2019 aikana. Kauden päätteeksi Granada nousi takaisin maan pääsarjaan ja Silva palkittiin Segunda Divisiónin parhaana maalivahtina.

## Lähteet

## Aiheesta muualla
* Rui Silvan tilastot BDFutbol-sivustolla 
* Rui Silvan tilastot Soccerway-sivustolla
Kfar Shemaryahu

**Kfar Shemaryahu** () on pieni asutuskeskus Israelissa. Sen asukasluku oli vuoden 2018 lopussa 1&nbsp;891.

## Maantiede

Kfar Shemaryahu sijaitsee Saaronin tasangon eteläosassa Tel Avivin metropolialueella. Vieressä on myös Herzliyyan ranta.

## Historia

Kfar Shemaryahu perustettiin mošavana vuonna 1937. Nimensä se sai Levin Shemaryahulta. Ensimmäiset asukkaat olivat pääasiassa keskiluokkaisia juutalaisia siirtolaisia Saksasta ja he kasvattivat pääasiassa siipikarjaa. 1950-luvulta lähtien paikka alkoi kasvaa yhteen Tel Avivin suuremman metropolialueen kanssa ja alue muuttui maaseudusta esikaupunkialueeksi. 

## Talous
Kfar Shemaryahussa on nykyisin pienimuotoista teollista toimintaa. Se on myös kehittänyt vapaa-ajan ja viihdealan toimintaansa. 

## Väestö
Kfar Shemaryahuassa oli vuoden 2018 lopussa 1&nbsp;891 asukasta. Vuonna 2002 vastaava lukema oli 1&nbsp;790 ja vuonna 1969 1&nbsp;260. 

## Lähteet

## Aiheesta muualla
Kelja (artisti)

**Kelja** (oik. **Petri Vanninen**, s. 9. joulukuuta 1959) on Pohjois-Karjalassa asuva laulunkirjoittaja ja laulaja. Kelja on julkaissut neljä albumia: Tuulesta temmattua (2025), Kyllä maailma hieroo ja kirput kuppaa (2021), Horjuvan miehen karavaani (2019) ja Lauluja pienestä huoneesta (2017).  Albumien lisäksi Keljalta on ilmestynyt joitakin singlejulkaisuja. Vuonna 2020 Keljan musiikista valmistui 43-minuuttinen dokumentti, Horjuvan miehen karavaani, joka esitettiin  Rokumentin ohjelmistossa 2022. Kelja on tehnyt yhteistyötä muun muassa säveltäjä Yarin sekä kulttuurin moniottelija Atik Ismailin kanssa.
Kfar Ruppin

**Kfar Ruppin** () on kibbutsi Israelin Pohjoisella hallintoalueella. Sen asukasluku oli vuoden 2018 lopussa 493.

## Maantiede

Kfar Ruppin sijaitsee Jordanjoen vieressä Beit She’anin laaksossa. Ympäröivä maa on melko suolapitoista. Sää alueella on tyypillisesti kuuma.

## Historia

Kfar Ruppin perustettiin vuonna 1938 ja nimensä se sai Arthur Ruppinin mukaan. Sen ensimmäiset asukkaat olivat juutalaisia siirtolaisia Saksasta, Unkarista ja Tšekkoslovakiasta. Kuuden päivän sodasta lähtien vuonna 1967 kylä joutui melko usein tulituksen kohteeksi Jordanian puolelta Jordanjokea.

## Talous
Kfar Ruppinissa on kasvatettu esimerkiksi taateleja, viljaa, siipikarjaa ja maitokarjaa. Paikalla on ollut myös kalastamo ja kalankasvattamo. Aikanaan paikalla kasvatettiin myös nutrioita turkiseläiminä. Kibbutsissa sijaitsee lintuasema.

## Väestö
Kfar Ruppinin asukasluku oli vuoden 2018 lopussa 493. Vuonna 2002 vastaava lukema oli 448 ja vuonna 1967 310.

## Lähteet
Minami-Ashigara

**Minami-Ashigara** () on Japanin kaupunki Honshūn saarella Kantōn alueella Kanagawan prefektuurissa. Se sijaitsee sisämaassa prefektuurin länsiosassa. Kaupungin alue ulottuu Ashigaran tasangolta Hakonevuorelle ja rajautuu lännessä Shizuokan prefektuuriin. Minami-Ashigarassa on 41&nbsp;332 asukasta (heinäkuussa 2020) ja sen pinta-ala on 77,12 neliökilometriä.

Minami-Ashigaran keskusta sijaitsee Sekimoton kaupunginosassa, joka kehittyi Edo-kaudella Yagurazawa-ōkan-tiereitin postiasemana. Seutu alkoi kaupungistua Shōwa-kauden alkuvuosina, kun sinne rakennettiin alueen puhdasta ilmaa ja vesivaroja hyödyntävä Fujifilmin tehdas. Kaupunkioikeudet Minami-Ashigara sai vuonna 1972. Kaupunkiin kuuluvilla vuoristoalueilla viljellään esimerkiksi teetä, japaninkastanjaa ja *[[mikan]]*-mandariineja, joenvarsien tasangoilla riisiä.

Minami-Ashigaran rakennettuun kulttuuriperintöön kuuluu Myōjinvuoren rinteelle perustettu Sōtō-koulukunnan temppeli Daiyūzan Saijō-ji. Metsän keskellä sijaitseva temppeli tunnetaan tenguihin liittyvistä legendoistaan. Matkailijoita kaupunkiin houkuttelevat muun muassa Ashigaran solan ympäristön patikointimahdollisuudet. Minami-Ashigaraa palvelee Izu-Hakone-rautateiden Daiyūzan-linja.

## Kuvia

Tiedosto:Minamiashigara Jinja 02.jpg|Minami-Ashigara-jinja
Tiedosto:Mt.Yaguradake 02.jpg|Yaguravuori
Tiedosto:Yuhi Falls 01.jpg|Yūhin vesiputous
Tiedosto:Minamiashigara city center area Aerial photograph.1988.jpg|Minami-Ashigara vuoden 1988 ilmakuvassa
Tiedosto:Minamiashigara cultural hall in 2010.jpg|Minami-Ashigaran kulttuurikeskus


## Lähteet

## Aiheesta muualla

* Kaupungin internetsivut
Gone with the Blastwave

**Gone with the Blastwave** on Kimmo Lemettin luoma sarjakuva, jossa ydinsodassa raunioituneessa kaupungissa toisiaan vastaan taistelevat punaisten, sinisten ja keltaisten armeijat. Missään vaiheessa sarjakuvassa ei täsmennetä, keitä nämä armeijat edustavat. Kaikilla hahmoilla on yllään täydellisesti peittävä suojainvarustus, ja siksi heistä ei nähdä kasvonpiirteitä. Sarjakuvan päähenkilöhahmoja ovat muutamat punaisten joukoissa taistelevat sotilaat. Sarjakuvan ensimmäisessä osassa vuodelta 2005 päähenkilö ihmettelee, minkä vuoksi he sotivat.
## Aiheesta muualla
* Gone with the Blastwave sarjakuvan omat sivut.
Kossot

**Kossot** (*Hagenia*) on ruusukasvien (Rosaceae) heimoon kuuluva pieni kasvisuku. Sukuun kuuluu mahdollisesti yksi tai kaksi lajia. Suvun lajit on toisinaan myös sijoitettu muihin sukuihin kuuluviksi.

## Lajeja
* *[[kosso|Hagenia abyssinica]]* – kosso
* *Hagenia filiformis*

## Lähteet

## Aiheesta muualla
* Finto: Kassu – Kasvien suomenkieliset nimet: ''Hagenia''
Natalia Reyes

**Natalia Reyes Gaitán** (s. 6. helmikuuta 1987 Bogota, Kolumbia) on kolumbialainen näyttelijä. Hän on näytellyt muun muassa James Cameronin tuottamassa ja Tim Millerin ohjaamassa 2019 ensi-iltansa saaneessa elokuvassa **. Reyes esittää elokuvassa nuorta naista Dani Ramosia, joka pakenee Gabriel Lunan esittämää terminaattoria. Elokuvassa esiintyvät päärooleissa myös Linda Hamilton ja Arnold Schwarzenegger. 

## Aiheesta muualla

*
Kfar Vitkin

**Kfar Vitkin** () on mošav Keski-Israelissa. Sen asukasluku oli vuoden 2018 lopussa 2&nbsp;013.

## Maantiede

Kfar Vitkin sijaitsee Keski-Israelissa Saaronin tasangolla.

## Historia
Kfar Vitkin mošav perustettiin vuonna 1933. Nimensä se sai Joseph Vitkinin mukaan. Sen ensimmäiset asukkaat olivat maantyötekijöitä Heeferin tasangon alueelta. Jonkin aikaa myöhemmin Kfar Vitkinistä tuli maan suurin mošav.

## Talous
Paikalliset saavat elinkeinonsa pääasiassa maanviljelystä. Kfar Vitkinin alueella on kasvatettu esimerkiksi appelsiineja, siipikarjaa, maitokarjaa ja kukkia.

## Väestö
Kfar Vitkinin asukasluku oli vuoden 2018 lopussa 2&nbsp;013. Vuonna 2002 vastaava lukema oli 1&nbsp;480 ja vuonna 1968 845.

## Lähteet

## Aiheesta muualla
Alfred Meissner

**Alfred Meissner** (1822–1885) oli saksalainen runoilija. Hän kuului Nuoren Saksan kumoukselliseen runoilijapiiriin. Parasta on hänen lyriikkansa, esimerkiksi Byronin ja George Sandin muistolaulut.

Meissnerin suuremmista sepitelmistä sai kertomaruno *Ziska* (1846) paikoittaisella värikkyydellään unohtamaan taiteellisen yhteyden ja syvyyden puutteen. Muita merkittäviä ovat Heine-sävyinen koominen eepos *Der Sohn des Atta Troll*, murhenäytelmät *Das Weile des Wrias* (1850), *Reginald Armstrong* (1853) ja *Der Prätendent von York* (1857) sekä joukko yleisön huvitteluhalulle liiaksi uhraavia romaaneja (*Die Sansara*, 1858; *Zwischen Fürst und Volk*, 1861; *Schwarzgelb*, 1862–1864; *Die Kinder Roms*, 1870; *Oriola*, 1874; *Auf und nieder*, 1879 ja muita), joiden osatekijyyttä ja rahallista korvausta vaati Franz Hedrich -niminen kirjallinen harrastelija. Vuonna 1884 ilmestyi hänen toinen pääteoksensa *Geschichte meines Lebens*, joka on edelleen lukemisen arvoinen vuoden 1848 poliittisen ja henkisen ilmapiirin kuvauksena.

Meissner on mielikuvitukseltaan rikas, aikansa byronilaisen pessimismin ja kansanvaltaisten aatteiden valtaama, mutta melko pinnallinen runoilija.

## Lähteet

## Aiheesta muualla
Luettelo Suomen kävelykaduista

Suomen ensimmäiset kävelykadut avattiin Tammisaaressa 1966 ja Raahessa 1975. Ensimmäinen asemakaavassa vahvistettu kävelykatu oli Porin Yrjönkatu vuonna 1977.

* Helsingissä
** Iso Roobertinkatu, osa
** Kalevankatu, osa
** Katariinankatu
** Keskuskatu
** Kluuvikatu
** Mikonkatu, osa
** Perhonkatu(Helsingin ensimmäinen pysyvä kävelykatu,avattiin 18. toukokuuta 1976)
** Salomonkatu, osa
** Siltasaarenkatu, osa
** Sofiankatu
** Yliopistonkatu, osa
* Hämeenlinnassa
** Raatihuoneenkatu, osa
* Imatralla
** Koskenparras
* Joensuussa
** Kauppakatu, osa
** Siltakatu, osa
* Jyväskylässä
** Asemakatu, osa
** Kauppakatu, osa
** Väinönkatu, osa
* Järvenpäässä
** Sibeliuksenkatu
* Kajaanissa
** Kauppakatu, osa
* Kemissä
** Valtakatu, osa
* Keravalla
** Kauppakaari
* Kokkolassa
** Tehtaankatu, osa
* Kouvolassa
** Manski
* Kuopiossa
**Kauppakatu, osa
**Puijonkatu, osa
* Lahdessa
** Rautatienkatu, osa

* Lappeenrannassa
** Oleksi
* Maarianhaminassa
** Torggatan, osa
* Mikkelissä
** Hallituskatu, osa
* Oulussa
** Rotuaari
* Pietarsaaressa
** Kanavapuistikko, osa
* Porissa
** Itäpuisto, osa
** Yrjönkatu, osa
* Porvoossa
** Lundinkatu
* Raahessa
** Laivurinkatu
* Riihimäellä
** Kauppakuja
** Välikatu
* Rovaniemellä
** Koskikatu, osa
* Tampereella
** Aleksis Kiven katu, osa
** Itäinenkatu
** Kuninkaankatu, osa
** Otavalankatu, osa
** Pinninkatu, osa
** Tuomiokirkonkatu, osa
* Torniossa
** Hallituskatu, osa
* Turussa
** Itäinen Rantakatu, osa
** Läntinen Rantakatu, osa
** Yliopistonkatu, osa
* Vaasassa
** Hovioikeudenpuistikko, osa
* Vantaalla
** Asematie
** Liesikuja, osa
** Myyrmäenraitti
** Tikkuraitti

## Lähteet

## Aiheesta muualla
Kfar Masaryk

**Kfar Masaryk** () on kibbutsi Israelin pohjoisosassa. Sen asukasluku oli vuoden 2018 lopussa 831.

## Maantiede

Kfar Masaryk sijaitsee Israelin pohjoisosassa Haifanlahden alueella hieman Akkon kaupungista etelään. Vieressä kulkee Na'amanin puro.

## Historia
Kfar Masaryk perustettiin vuonna 1938. Sen ensimmäiset asukkaat olivat juutalaisia siirtolaisia Tšekkoslovakiasta, jonka ensimmäisen presidentin Tomáš Masarykin mukaan kibbutsi sai nimensä. Na'amanin suulla jouduttiin kibbutsin perustamiseksi tekemään kuivatustöitä.

## Talous
Kfar Masarykin asukkaat harjoittavat maataloutta ja alueella kasvatetaan esimerkiksi viljaa, hedelmäpuita, maitokarjaa ja siipikarjaa. Alueella harjoitetaan myös kalastusta. Kfar Masarykissä on pienimuotoista teollisuutta kuten pahvi- ja elektroniikkateollisuutta.

## Väestö
Kfar Masarykin asukasluku oli vuoden 2018 lopussa 831. Vuonna 2002 vastaava lukema oli 592 ja vuonna 1967 480.

## Lähteet

## Aiheesta muualla
Kfar Uriyya

**Kfar Uriyya** () on mošav Jerusalemin hallintoalueella Israelissa. Sen asukasluku oli vuoden 2018 lopussa 924.

## Maantiede

Kfar Uriyya sijaitsee Israelissa noin 10 kilometrin päässä Bet Shemeshin kaupungista luoteeseen.

## Historia
Kfar Uriyyan nykyinen nimi on juonnettu arabialaisesta nimestä *Kafuriyya*, joka itsessään on johdettu "leijonan luolaa" tarkoittavasta heprean kielisestä termistä *Kefar Aryeh*. Lähellä sijaitsi myös arabiankielinen paikka *Khirbat al-Assad*. eli samoin leijonan luola. Alueella on muinaisten hautojen ja rakennusen jäänteitä.

Nykyinen Kfar Uriyya ostettiin vuonna 1909 ja paikanpäälle tuli maanviljelijöitä vuonna 1912. Hyvien vedenlähteiden ja kulkureittien puute hidasti kuitenkin merkittävästi paikan kehittymistä. Se hylättiin kokonaan arabien kapinoidessa vuoden 1929 levottomuuksien aikana.

Vuonna 1943 paikalle muutti joitakin Kurdistanin juutalaisia, jotka olivat aiemmin toimineet kiviseppinä Jerusalemissa. Paikka tyhjeni jälleen, kun sen asukkaat evakuoitiin Israelin itsenäisyyssodan aikana. Vuonna 1949 aukesi Bulgarian juutalaisten perustama mošav. Tuolloin oli rakennettu viimein myös maantieyhteys Jerusalemiin ja 1950-luvulla löydettiin myös suuret pohjavesiesiintymät.

## Väestö
Kfar Uriyyan asukasluku vuoden 2018 lopussa oli 924. Vuonna 2002 vastaava lukema oli 416 ja vuonna 1968 255.

## Lähteet
Banque de développement du Mali

**Banque de développement du Mali** (BDM) on malilainen liikepankki.

Malin kehityspankki BDM perustettiin Ranskan tuella vuonna 1968. Sen ensisijaisena tehtävänä oli Malin valtionyhtiöiden rahoittaminen. Valtion omistama pankki teki sittemmin vararikon ja se yksityistettiin vuonna 1989. Vuonna 2001 siihen liitettiin Banque malienne de crédits et de dépôts.

BDM:n omistajia ovat marokkolainen BMCE Bank (32 %), Malin kauppa- ja teollisuuskamari (21 %), Malin valtio (20 %) ja Länsi-Afrikan kehityspankki (16 %). BDM on yksi Länsi-Afrikan talous- ja rahaliiton suurimpia pankkeja. Sillä on tytäryhtiöt Burkina Fasossa, Guinea-Bissaussa, Norsunluurannikolla ja Ranskassa.

## Lähteet

## Aiheesta muualla
* BDM:n sivusto
Osallistumis- ja arviointisuunnitelma

**Osallistumis- ja arviointisuunnitelma** (**OAS**) on kaavoitukseen liittyvä suunnitelma, joka laaditaan hankkeiden alkuvaiheessa. Tyypillisesti OASin laatiminen käynnistää esimerkiksi asemakaavoitusprojektin. 

Maankäyttö- ja rakennuslain 8. luvussa, pykälässä 63 velvoitetaan osallistumis- ja arviointisuunnitelmasta seuraavasti: "Kaavaa laadittaessa tulee riittävän aikaisessa vaiheessa laatia kaavan tarkoitukseen ja merkitykseen nähden tarpeellinen suunnitelma osallistumis- ja vuorovaikutusmenettelyistä sekä kaavan vaikutusten arvioinnista."

Osallistumis- ja arviointisuunnitelmassa kerrotaan kuhunkin kaavatyöhön soveltuvasti:

* kaavatyön lähtökohdat ja tavoitteet
* tehdyt selvitykset
* arvio aikataulusta ja etenemisestä
* suunnittelun vaihtoehdot
* miten kaavan vaikutuksia arvioidaan
* ketkä ovat hankkeessa osallisia
* miten hankkeesta tiedotetaan
* miten osalliset voivat osallistua kaavoitusprosessiin
* ketkä vastaavat hankkeesta, yhteystiedot

Osallistumis- ja arviointisuunnitelmassa esitettyjä asioita voi kommentoida ottamalla yhteyttä kaavatyöstä vastaavaan suunnitteljaan. Muita kaavoitushankkeeseen liittyviä asiakirjoja ovat esimerkiksi kaavakartta, kaavaselostus ja erilaiset selvitykset.

## Lähteet
Meissner

**Meissner**, **Meißner** on saksalainen sukunimi muun muassa seuraavilla:

* Alfred Meissner (1822–1885), saksalainen runoilija
* August Meissner (1839–1903), saksalaissyntyinen orkesterinjohtaja
* August Gottlieb Meissner (1853–1907), saksalainen kirjailija
* Bruno Meissner (1868–1947), saksalainen orientalisti
* Emma Meissner (1866–1942), ruotsalainen oopperalaulaja ja näyttelijä
* Freda Meissner-Blau (1927–2015), itävaltalainen journalisti, ympäristöaktivisti ja poliitikko,
* Georg Meissner (1829–1905), saksalainen fysiologi
* Hjalmar Meissner (1865–1940), suomalainen kapellimestari
* Katrin Meißner (s. 1973), saksalainen uimari ja olympiavoittaja
* Kimmie Meissner (s. 1989), yhdysvaltalainen taitoluistelija
* Otto Meissner (1880–1953), saksalainen juristi ja virkamies
* Renate Stecher, o.s. Meißner (s. 1950), itäsaksalainen pikajuoksija ja olympiavoittaja
* Walther Meissner (1882–1974), saksalainen fyysikko.

## Muita
* Meissner-ilmiö, suprajohteilla havaittu ilmiö 
* Meissnerin keränen, värinää aistiva reseptori 

## Katso myös
* Meisner
Mestaus-patsas Teerikangas

**Mestaus-patsas Teerikangas** on Muhoksen Teerikankaalla sijaitseva muistomerkki. Se on noin 10 kilometrin päässä Muhoksen kirkonkylältä Utajärven suuntaan valtatie 22:n varrella entisessä teloitusmaastossa. Patsas paljastettiin kansanjoukon läsnä ollessa 25. heinäkuuta 2020. Se on asianajaja Antero Kassisen suunnittelema ja Kassisen Asianajotoimisto Oy:n toteuttama oikeushistoriallinen muistomerkki ajalta, jolloin syytetyillä ei ollut asianajajaa, vaikka heitä uhkasi kuolemanrangaistus.

Teerikankaalla toimeenpantiin täytäntöön neljän ihmisen kuolemantuomiot vuosien 1766 ja 1802 välisenä aikana. Täytäntöönpanon päivämäärä ja kellonaika kuulutettiin kirkossa, jotta kansa tulisi sankkana joukkona katsomaan toimitusta. Papit olivat kirkkokäsikirjan mukaisesti valmistelleet tuomittua päivien ajan ”autuaaliseen kuolemaan”. Toimituksessa oli uskonnollisen rituaalin piirteet. Tuomittua rääkättiin teilipyörässä tai kehonosat jätettiin siihen ihmisille pelotukseksi ja varoitukseksi tai linnuille. Teloituspaikat olivat vilkkaiden teiden varsilla kuten tämäkin oli Kainuuseen johtavan tien varrella.

Mestaus-patsas Teerikangas on nyt Suomen ainoa teilipyörällinen muistomerkki, vieläpä historiallisesti tutkitulla paikalla, ja kaikista tuomituista löytyvät oikeuden pöytäkirjat. Muistomerkin pääkalloon kiinnitetty kirves on tarkka replika Kuopion lääninpyövelin kirveestä. Muistomerkin viereisessä infotaulussa on selostettu kukin oikeustapaus. Infotaulujen tekstit ovat Mikko Moilasen.

## Lähteet
* 
* 

### Viitteet